**Rudná magistrála** je turistická magistrála na strednom Slovensku, tvorená značenými turistickými trasami 0707, 0804 a 0913. Spája Zlaté Moravce, Banskú Štiavnicu a Detvu s vrchom Stolica. Magistrála je značená červeným turistickým značením a vedie Pohronským Inovcom, Štiavnickými vrchmi, Javorím, Poľanou, Veporskými a Stolickými vrchmi.

Priebeh trasy
-------------

*Bližšie informácie v hlavnom článku: Turistická značkovaná trasa číslo 0707*
Magistrála začína na železničnej stanici v Zlatých Moravciach. Pokračuje severovýchodne cez obec Žitavany popod Prosný vŕštek (673 m n. m.) na Obycké lúky. Odtiaľ pokračuje na východ okolo Drienky (756 m n. m.) až na Veľký Inovec (900,6 m n. m.).

*Bližšie informácie v hlavnom článku: Turistická značkovaná trasa číslo 0804*
Ďalej schádza cez Loksovu lúku do Bukoviny - časti Novej Bane a smeruje popod Firceng (682 m n. m.) do centra mesta. Za Novou Baňou prechádza cez Hron do obce Brehy, kde sa otáča na severovýchod do obce Rudno nad Hronom. Nasleduje výstup na sedlo Na plese (600 m n. m.) a popod Veľký Žiar (855,8 m n. m.) cez sedlo Bučina (730 m n. m.) na sedlo Lachtriská (698 m n. m.). Prechodom popod Šariansky vrch (758,6 m n. m.) magistrála vstupuje do obce Vysoká a pokračuje až k Richnavskému jazeru, pri ktorom sa obracia na juh k sedlu Krížna. Napokon vchádza cez sedlo Pod Pinkovým vrchom a popri Evičkinom jazere do Štiavnickych Baní a okolo Vtáčnika (800 m n. m.) do Banskej Štiavnice.

Z Banskej Štiavnice magistrála pokračuje na východ cez Banský Studenec popri Studenských jazerách cez sedlo Veterná (665 m n. m.) popod Kamzičí vrch (587,1 m n. m.) do obce Babiná, ďalej cez obec Sása a Sásku dolinu do Zaježovej. Odtiaľ ďalej cez osadu Blýskavica na Makytovú (922,4 m n. m.), Ďurovie vrch (933,5 m n. m.) a Červeňákov vrch (902,2 m n. m.). Cez sedlo Stará Huta-Poľana a osadu Sliačska Podpoľana pokračuje do Detvy.

Magistrála z Detvy smeruje na sever ku chate Kaľamárka a popod Králičku k Horskému hotelu Poľana (1 260 m n. m.), kde sa stretáva viacero turistických trás. Pokračuje cez Poľanu (1 457,8 m n. m.), Kopce (1 334 m n. m.), sedlo Jasenová (1 103,5 m n. m.), Hájny grúň (1 207,7 m n. m.), Vepor (1 277,2 m n. m.) a Hrb (1 254,7 m n. m.) ku Chate pod Hrbom (1 068 m n. m.).

Pokračuje údolím Jeleňovského potoka k rázcestiu Tri vody, odtiaľ traverzom Gazdova (1 009 m n. m.) k rybníku Hronček, na Zákľuky (1 012 m n. m.) a popod vrchol Obrubovanca (1 020 m n. m.) až do sedla Tlstý javor (1 015 m n. m.). Ďalej cez Dlhý grúň (1 061 m n. m.), Sedmák (1 004 m n. m.), Tri chotáre (1 141 m n. m.), Šopisko (1 084 m n. m.) a Machnáčov grúň (1 098 m n. m.) na Klenovský Vepor (1 338 m n. m.). Z mohutného vrchu pokračuje cez Rozsypok (1 128 m n. m.), sedlo Bánovo a Zbojská (727 m n. m.), rázcestie Tri kopce (1 400 m n. m.) pod Fabovou hoľou, sedlo Burda, Sivákovú, Nižnú Kľakovú a traverzom Kľaku (1 408,7 m n. m.) k rázcestiu Studňa na Muránskej planine.

*Bližšie informácie v hlavnom článku: Turistická značkovaná trasa číslo 0913*
Tu sa magistrála stáča na juh až juhovýchod a pokračuje popri horárni Maretkiná, cez Veľkú lúku, Muránsku Hutu, sedlo Javorinka (942 m n. m.), Šumiacku priehybu, Severnú lúku, Slanské sedlo a sedlo Harová na Stolicu (1 476 m n. m.), kde Rudná magistrála končí.

Galéria
-------

* Klenovský VeporKlenovský Vepor
* Sedlo BurdaSedlo Burda
* Veľká lúkaVeľká lúka
* Muránska HutaMuránska Huta

Zdroje
------

* Trasa na turistickej mape s podrobným popisom
* Turistická mapa

Súradnice: 48°37′28″S 19°27′51″V﻿ / ﻿48,624495°S 19,464211°V﻿ / 48.624495; 19.464211